Sognepræst: Stemningen var meget aggressiv

Ministeren var sammen med sognepræst Kathrine Lilleør på besøg på gymnasiet. Sognepræsten er nemlig formand for Rådet for Demokratisk Dannelse, og det var netop det tema, som hun sammen med ministeren havde planlagt at diskutere med eleverne om.

Så langt nåede de dog aldrig og måtte altså forlade gymnasiet en time før planlagt.

Stemningen var ellers god, da de indledte besøget med at spise frokost med rektor og den øvrige ledelse. Her fik ministeren og sognepræsten at vide, at der ikke var nogen problemer med demokratisk dannelse på gymnasiet.

Efterfølgende skulle de op på første sal, hvor der havde samlet sig cirka 100 elever, som demonstrerede mod nedskæringer på gymnasieområdet.

- De er ret pågående, og de er mildest talt ikke særlig positive. Hverken lærere eller rektor greb ind, så ministeren var overladt til selv at komme igennem mængden og op til den klasse, der ventede, siger Kathrine Lilleør til DR Nyheder.

Situationen eskalerede herefter yderligere.

- Da vi kommer op i klassen, følger mængden med og står og hamrer på glasvæggen ind til klassen. Da rektor stadig ikke griber ind, så vurderer ministeren, at det ikke rigtigt kan lade sig gøre at gennemføre samtalen, siger hun.

På vej væk fra gymnasiet er stemningen ifølge Kathrine Lilleør ukontrollabel, og det er her, at der bliver råbt 'luder' efter ministeren, bekræfter sognepræsten.

- Der var en ophidset stemning, der godt kunne have udviklet sig, hvis vi ikke havde forladt stedet. Der var en lidt lynch-agtig situation, siger sognepræsten, der er kritisk over for ledelsens håndtering.